C 226/9

Objava zahtjeva za izmjenu specifikacije proizvoda na razini Unije za naziv u sektoru vina na temelju članka 97. stavka 3. Uredbe (EU) Br. 1308/2013 Europskog parlamenta i Vijeća

(2022/C 226/07)

Ova je objava temelj za podnošenje prigovora na zahtjev u skladu s člankom 98. Uredbe (EU) br. 1308/2013 Europskog parlamenta i Vijeća (1) u roku od dva mjeseca od datuma ove objave.

ZAHTJEV ZA IZMJENU SPECIFIKACIJE PROIZVODA NA RAZINI UNIJE

„Colli di Rimini”

PDO-IT-A0297-AM03

Datum zahtjeva: 11.2.2021.

1. Podnositelj zahtjeva i legitiman interes

Consorzio vini di Romagna [Udruženje proizvođača vina Romagna]

Udruženje proizvođača za ZOI

2. Rubrika specifikacije proizvoda na koju se primjenjuje izmjena

☒ Naziv proizvoda

☐ Kategorija proizvoda od vinove loze

☐ Povezanost

☒ Ograničenja u pogledu stavljanja na tržište

3. Opis i razlozi za izmjenu

3.1. Promjena naziva oznake „Colli di Rimini” u „Rimini”

Zatraženo je da se umjesto naziva „Colli di Rimini” upotrebljava samo „Rimini” jer točnije označava zemljopisno područje proizvodnje u pokrajini Rimini, područje koje se proteže od brežuljkastih predjela sve do razine mora. Osim što je preciznije i izravnije, zemljopisno upućivanje samo na naziv „Rimini” ujedno je dosljednije i bolje povezano s područjem koje ZOI obuhvaća. Izmjenom će se olakšati komunikacija u provođenju marketinških i promidžbenih aktivnosti za to područje u sinergiji s poznatom turističkom markom Riminija, gospodarskog i kulturnog središta područja proizvodnje.

Riječ je stoga o djelomičnoj izmjeni naziva ZOI-ja, koja ne utječe na zemljopisni identitet oznake ni na razgraničenje područja proizvodnje, nego bolje povezuje naziv vina sa zemljopisnim nazivom „Rimini”.

Izmjena se odnosi na sve dijelove jedinstvenog dokumenta u kojima se spominje naziv oznake.

3.2. Odredbe o pakiranju na razgraničenom području

Izmjena se odnosi na odredbe o punjenju u boce na razgraničenom području proizvodnje. Tom izmjenom proizvođači vina „Rimini” sa zaštićenom oznakom izvornosti nastoje ispraviti nedostatak u izvornom tekstu specifikacije proizvoda odobrene krajem 1996., kad je u općim pravilima o nacionalnim oznakama izvornosti ili oznakama izvornosti EU-a bilo navedeno da se punjenje u boce i pakiranje moraju provoditi na razgraničenom području. To je opće pravilo uvedeno nakon presude Suda Europske unije od 16. svibnja 2000. u predmetu C-388/95.

Izmjena se uvodi jer je potrebno očuvati kvalitetu vina „Rimini” sa zaštićenom oznakom izvornosti, jamčiti njihovo podrijetlo te osigurati djelotvornost i pravodobnost kontrola.

Čini se da prijevoz i punjenje u boce izvan područja proizvodnje mogu ugroziti kvalitetu vina „Rimini” jer bi ono moglo biti izloženo redoks reakcijama, naglim promjenama u temperaturi i mikrobiološkoj kontaminaciji. Ti bi događaji posebno mogli imati negativne učinke na fizikalno-kemijska (najmanja ukupna kiselost, najmanja količina suhog ekstrakta bez šećera itd.) i organoleptička (boja, aroma i okus) svojstva.

Navedeni se rizici povećavaju s udaljenošću. S druge strane, punjenjem u boce na području podrijetla pridonosi se očuvanju svojstava i kvalitete proizvoda jer se pošiljke vina uopće ne prevoze ili se prevoze samo na kratkim udaljenostima.

Ti aspekti, kao i iskustvo te iscrpno tehničko i znanstveno znanje o posebnim odlikama vina koje su tijekom godina stekli proizvođači vina „Rimini” s oznakom izvornosti, omogućuju punjenje u boce na području podrijetla uz najbolje tehnološke mjere opreza kako bi se očuvala sva fizikalna, kemijska i organoleptička svojstva vina obuhvaćenih specifikacijom.

Punjenjem u boce na području proizvodnje ujedno se nadležnom tijelu nastoji što više olakšati provođenje provjera i tako zajamčiti maksimalnu djelotvornost, učinkovitost i troškovnu učinkovitost. Ispunjavanje tih zahtjeva ne može se u jednakoj mjeri osigurati izvan područja proizvodnje.

Kontrolno tijelo može vrlo brzo zakazati inspekcijski posjet svim uključenim poduzećima na području proizvodnje u razdoblju kad se vino „Rimini” puni u boce u skladu s odgovarajućim planom inspekcija.

Cilj je sustavno osiguravati da se boce mogu puniti samo pošiljkama vina „Rimini”. Zbog toga se mogu postići bolji rezultati u smislu djelotvornosti provjera, uz ograničen trošak za proizvođače, kako bi se potrošačima nudila najveća moguća jamstva u vezi s autentičnosti vina.

Nadalje, u skladu s važećim nacionalnim zakonodavstvom i kako bi se zaštitila postojeća prava, poduzeća za punjenje u boce mogu zatražiti izuzeće za nastavak punjenja na svojim lokacijama koje se nalaze izvan razgraničenog područja, za što moraju dostaviti relevantan zahtjev Ministarstvu za poljoprivrednu, prehrambenu i šumarsku politiku zajedno s dokumentacijom kojom se dokazuje da se u njihovu poduzeću u boce punilo vino „Rimini” sa zaštićenom oznakom izvornosti barem dvije od pet godina prije stupanja na snagu izmjene kojom se uvodi zahtjev da se punjenje u boce mora odvijati na tom području (to ne mora biti neprekinuto dvogodišnje razdoblje). Izmjena se odnosi na odjeljak 1.9. „Dodatni uvjeti” jedinstvenog dokumenta.

3.3. Odstupanje u pogledu proizvodnje vina u razgraničenom području

Odstupajući od područja proizvodnje grožđa, područje proizvodnje vina može se razgraničiti tako da obuhvaća cijelu pokrajinu Rimini. To je odstupanje predviđeno u specifikaciji čim je ZOI priznat 1996., pa se smatralo prikladnim da se taj uvjet izričito uključi u odjeljak 1.9. jedinstvenog dokumenta – „Dodatni uvjeti”. To je stoga izmjena obrasca kako bi se u jedinstveni dokument uključile informacije povezane sa zahtjevom koji je oduvijek dio specifikacije, u skladu s primjenjivim zakonodavstvom EU-a i nacionalnim zakonodavstvom.

Izmjena se odnosi na odjeljak 1.9. „Dodatni uvjeti” jedinstvenog dokumenta.

3.4. Povezanost sa zemljopisnim područjem

Opis povezanosti proširen je kako bi se obuhvatile odgovarajuće kategorije proizvoda od vinove loze, prirodni i ljudski čimbenici i uzročna povezanost između potonjih čimbenika i svojstava konačnog proizvoda.

Ova se izmjena odnosi na članak 8. specifikacije proizvoda i odjeljak 8. „Povezanost sa zemljopisnim područjem” u jedinstvenom dokumentu.

JEDINSTVENI DOKUMENT

1. Naziv proizvoda

Rimini

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

15. Vino od prosušenoga grožđa

4. Opis vina

1. „Rimini” Bianco

SAŽET TEKSTUALNI OPIS

Vina sa ZOI-jem „Rimini” Bianco slamnato su žute boje različita intenziteta, nježne arome u rasponu od voćne do cvjetne te aromatična i usklađena okusa u rasponu od suhog do polusuhog.

Najmanja ukupna alkoholna jakost izražena volumenom: 11 %

Najmanja količina suhog ekstrakta bez šećera: 15 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

2. „Rimini” Rosso

SAŽET TEKSTUALNI OPIS

Vina sa ZOI-jem „Rimini” Rosso boje su u rasponu od rubin-crvene do granatno crvene i usklađena, ponekad trpka okusa s mogućim natruhama crvenog voća te biljnim, pikantnim ili mineralnim notama.

Najmanja ukupna alkoholna jakost izražena volumenom: 11,50 %

Najmanja količina suhog ekstrakta bez šećera: 20 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

3. „Rimini” Rosso Riserva

SAŽET TEKSTUALNI OPIS

Vina sa ZOI-jem „Rimini” Rosso Riserva boje su u rasponu od intenzivne rubin-crvene do granatno crvene, bogate vinozne arome, ponekad s biljnim ili mineralnim notama i natruhama drveta te puna, izražena i usklađena okusa, elegantne strukture i s mogućim taninima, u rasponu od suhog do polusuhog.

Najmanja ukupna alkoholna jakost izražena volumenom: 12,50 %

Najmanja količina suhog ekstrakta bez šećera: 22 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

4. „Rimini” Cabernet Sauvignon

SAŽET TEKSTUALNI OPIS

Vina sa ZOI-jem „Rimini” Cabernet Sauvignon rubin-crvene su ili tamne rubin-crvene boje, prepoznatljive, prozračne, ponekad pikantne ili biljne arome i puna, usklađena okusa, ponekad blago trpka, u rasponu od suhog do polusuhog.

Najmanja ukupna alkoholna jakost izražena volumenom: 11,5 %

Najmanja količina suhog ekstrakta bez šećera: 20 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. „Rimini” Cabernet Sauvignon Riserva

SAŽET TEKSTUALNI OPIS

Vina sa ZOI-jem „Rimini” Cabernet Sauvignon Riserva tamne su rubin-crvene boje s primjesama granatno crvene, prepoznatljive, prozračne, biljne arome i puna, usklađena te ponekad blago trpka okusa.

Najmanja ukupna alkoholna jakost izražena volumenom: 12,00 %

Najmanja količina suhog ekstrakta bez šećera: 26 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

6. „Rimini” Biancame

SAŽET TEKSTUALNI OPIS

Vina sa ZOI-jem „Rimini” Biancame svijetle su slamnatožute boje s primjesama zelene, prepoznatljive su arome s mogućim cvjetnim notama, svježa i uravnotežena okusa u rasponu od suhog do polusuhog.

Najmanja ukupna alkoholna jakost izražena volumenom: 10,50 %

Najmanja količina suhog ekstrakta bez šećera: 15 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

7. „Rimini” Sangiovese

SAŽET TEKSTUALNI OPIS

Vina sa ZOI-jem „Rimini” Sangiovese rubin-crvene su boje, ponekad s primjesama ljubičaste, vinozne su, ponekad cvjetne ili mineralne arome te usklađena, blago trpka okusa, od suhog do polusuhog.

Najmanja ukupna alkoholna jakost izražena volumenom: 11,50 %

Najmanja količina suhog ekstrakta bez šećera: 20 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

8. „Rimini” Sangiovese Superiore

SAŽET TEKSTUALNI OPIS

Vina sa ZOI-jem „Rimini” Sangiovese Superiore rubin-crvene su boje, ponekad s primjesama ljubičaste, s mogućom cvjetnom aromom i usklađena, ponekad trpka, suha okusa.

Najmanja ukupna alkoholna jakost izražena volumenom: 12,50 %

Najmanja količina suhog ekstrakta bez šećera: 24 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

9. „Rimini” Sangiovese Riserva

SAŽET TEKSTUALNI OPIS

Vina sa ZOI-jem „Rimini” Sangiovese Riserva rubin-crvene su boje, izražene, ponekad cvjetne arome, i usklađena, ponekad trpka, suha okusa. Najmanja ukupna alkoholna jakost izražena volumenom: 13,00 %

Najmanja količina suhog ekstrakta bez šećera: 26 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

10. „Rimini” Rebola Secco

SAŽET TEKSTUALNI OPIS

Vina sa ZOI-jem „Rimini” Rebola Secco boje su u rasponu od svijetle slamnatožute do zlatnožute, prepoznatljive, nježne i voćne arome te usklađena okusa koji je obično ugodan i dobre strukture.

Najmanja ukupna alkoholna jakost izražena volumenom: 12,00 %

Najmanja količina suhog ekstrakta bez šećera: 17 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

11. „Rimini” Rebola Passito

SAŽET TEKSTUALNI OPIS

Vina sa ZOI-jem „Rimini” Rebola Passito boje su u rasponu od zlatnožute do jantarne, prepoznatljive, intenzivne i voćne arome, ponekad s drvenastim notama, te puna, slatka i baršunasta okusa uravnotežena kiselošću.

Najmanja ukupna alkoholna jakost izražena volumenom: 17,00 %

Najmanja količina suhog ekstrakta bez šećera: 24 g/l

Svi analitički parametri koji nisu navedeni u skladu su s graničnim vrijednostima utvrđenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12,5 Najmanja ukupna kiselost 4,0 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. Postupci proizvodnje vina

a. Posebni enološki postupci

—

b. Najveći prinosi

1. „Rimini” Bianco, uključujući vina s oznakom Riserva 84 hektolitra po hektaru

2. „Rimini” Rosso 77 hektolitara po hektaru

3. „Rimini” Biancame 84 hektolitra po hektaru

4. „Rimini” Cabernet Sauvignon 77 hektolitara po hektaru

5. „Rimini” Cabernet Sangiovese 77 hektolitara po hektaru

6. „Rimini” Rebola 77 hektolitara po hektaru

7. „Rimini” Rebola Passito 55 hektolitara po hektaru

6. Razgraničeno zemljopisno područje

Grožđe namijenjeno za proizvodnju vina sa zaštićenom oznakom izvornosti „Rimini” mora se proizvoditi unutar administrativnih granica pokrajine Rimini, uz iznimku područja podno državne autoceste br. 16 (autocesta Adriatica) i čitave općine Bellaria Igea Marina.

7. Sorte vinove loze

Alicante N.

Biancame B.

Bombino Bianco B.

Cabernet Franc N. – Cabernet

Cabernet Sauvignon N. – Cabernet

Merlot N.

Montepulciano N.

Petit Verdot N.

Pignoletto B. – Grechetto Gentile

Rebo N.

Sangiovese N.

Syrah N.

Trebbiano Romagnolo B. – Trebbiano

8. Opis povezanosti

8.1. Pojedinosti o zemljopisnom području, prirodni čimbenici koji su relevantni za povezanost

Zemljopisno područje ZOI-ja „Rimini” omeđeno je najjužnijim dijelom doline rijeke Pad i samim talijanskim poluotokom, u okruženju koje je stoga pod snažnim utjecajem mora.

Područje se proteže okomito na obalu i podijeljeno je u tri glavna riječna sliva: Marecchia, Conca i Marano te četiri sporedna: Uso, Rio Melo, Ventena i Tavollo.

Usporedo s morem i prateći smjer triju riječnih slivova nadmorska visina raste od područja doline (ispod 60 m nadmorske visine) do karakterističnijeg i prostranijeg krajolika podnožja (60–250 m nadmorske visine) pa do višeg, brežuljkastijeg predjela (200–400 m nadmorske visine) dalje u unutrašnjosti gdje su svojstveni i zbijeni izdanci stijena.

Većina vinograda nalazi se na brežuljkastom području, koje najbolje predstavlja taj predio, osobito u smislu postupnog prijelaza s krajolika tipičnih za područje doline i obale na one blažih padina središnjih južnih Apenina.

Pedologija

Brežuljkasto područje ZOI-ja „Rimini” prilično je jednoliko u geološkom smislu. Krajolik se uglavnom sastoji od širokih brežuljaka s blagim nagibom (prosječan nagib 5–25 %). Mogu se definirati tri glavna područja s dovoljno homogenim pedološkim obilježjima.

— Prvo područje nalazi se u predjelu središnjeg i gornjeg dijela doline rijeke Marecchije, koja je poznata po visokom udjelu gline. Kad je riječ o pH vrijednosti, tlo je slabo lužnato, udio aktivnog vapnenca visok, osobito na desnoj obali rijeke Marecchije, a udio organskih tvari u tlu viših brežuljaka nizak ili prosječan.

— U brežuljkastom pojasu koji se nalazi u sredini, a obuhvaća doline rijeka Marano i Conca, tlo je uglavnom ilovasto, a muljevita i ponekad glinovita tekstura vrlo je uobičajena. Kad je riječ o pH vrijednosti, tlo je slabo lužnato, udio aktivnog vapnenca visok je, a udio organskih tvari nizak.

— Konačno, na kopnenim područjima, a to su najviši brežuljci doline rijeke Conca, tlo je uglavnom rahlije teksture, a muljevita i ponekad glinovita (u određenim područjima, a osobito na dnu doline) tekstura vrlo je uobičajena. Kad je riječ o pH vrijednosti, tlo je slabo lužnato ili lužnato, udio vapnenca uglavnom je visok, a udio organskih tvari nizak.

Tla

Nagib je blag ili umjeren (obično od 5 % do 25 %). Nastala su pretežno od glinovitih ili pelitnih stijena, s pjeskovitim slojevima, koje potječu iz pliocena te su morskog podrijetla (formacija plave gline i pješčenjačka formacija iz Borella).

— Tekstura je glatka ili umjereno glatka, a količina raspoloživog kisika kreće se od umjerene do dobre.

— Tla su obično vapnenačka, a udio vapnenca je nizak ili ga uopće nema u donjim slojevima tla. Tla su umjereno alkalna.

Obilježja klime

— Prosječna godišnja temperatura iznosi 13,2 oC, prosječna godišnja temperatura u najhladnijem mjesecu iznosi 3,4 oC, temperatura prosječno iznosi 20 oC ili više tijekom tri mjeseca, godišnji termički raspon iznosi 18,8 oC.

— Klima je umjerena priobalna i umjerena subkontinentalna.

— Winklerov bioklimatski indeks kreće se od 2 100 do 2 200 stupanj-dana.

— Prosječna ukupna godišnja količina oborina iznosi 754 mm, a raspoređene su prilično ravnomjerno tijekom godine. Najveća količina oborina iznosi 229 mm u jesen, a najmanja 164 mm zimi; ljeti je prosječna količina oborina 188 mm, a u proljeće 173 mm.

8.2. Pojedinosti o kvaliteti ili svojstvima proizvoda, koje se u osnovi ili isključivo pripisuju zemljopisnom okruženju

Obilježja okoliša, klime i tla u području ZOI-ja „Rimini” zajedno određuju posebna svojstva vina proizvedenih za kategoriju vina (1) i kategoriju vina od prosušenoga grožđa (15).

Kategorija vina (1)

Posebna vapnenačko-ilovasta matrica tla, srednje niske plodnosti, daje tim vinima (osobito crnima) visok potencijalni udio suhe tvari i alkoholnu jakost, dobar intenzitet boje i visok udio polifenola. To znači da su dobivena vina primjerena za postupak starenja. Nadalje, blizina mora pozitivno utječe na ciklus rasta vinove loze jer joj pogoduju prozračno okruženje i umjerene ljetne padaline te temperature koje nisu preniske zimi ni previsoke ljeti. Ti uvjeti idealni su za uravnoteženo dozrijevanje i postizanje svojstava sorti vinove loze koje se uzgajaju na zemljopisnom području za ZOI, primjerice Sangiovese (najčešća sorta na tom području) i Cabernet Sauvignon, samostalno ili u mješavini s drugim sortama vinove loze kao što su Cabernet Franc, Merlot i Syrah kako bi se proizvela vina Rimini iz kategorije ružičastih vina. Ta vina mogu biti rubin-crvene do granatno crvene boje, ponekad s tonovima ljubičaste. Odlikuju se biljnim ili mineralnim notama, ovisno o mješavini sorti, te mogu biti suha do umjereno suha.

Bijela vina proizvode se od grožđa sorti vinove loze Grechetto Gentile, Trebbiano, Bombino Bianco i Biancame te od sorte Sangiovese vinificirane za bijelo vino. Ta su vina zahvaljujući povoljnim klimatskim uvjetima svježa i puna okusa. Ovisno o upotrijebljenim sortama, boja se kreće od slamnatožute različita intenziteta do zlatne. Imaju voćne do cvjetne arome te su suha do umjereno suha.

Kategorija vina od prosušenoga grožđa (15)

Ista posebna okolišna obilježja, a osobito blizina mora jamče dobru prozračnost, što su savršeni uvjeti za rast zdravoga grožđa. To znači da su uvjeti idealni za to da se grožđe prosuši na vinovoj lozi, rešetkama ili u objektima s primjerenim kontroliranim uvjetima. Prosušivanjem se postižu svojstva sorti vinove loze koje se tradicionalno uzgajaju na tom zemljopisnom području, primjerice sorta Grechetto Gentile od koje se proizvodi vino „Rimini” Rebola Passito. Ta su vina slatka, skladna i dobro uravnotežena, boje su u rasponu od zlatnožute do jantarne, bogata su ekstraktima i ponekad imaju drvenaste note.

8.3. Ljudski čimbenici koji su relevantni za povezanost s područjem i povijesni kontekst

Ljudski čimbenici imaju znatan učinak na povezanost ZOI-ja „Rimini” i područja. Tijekom godina vinogradari su postigli visok stupanj profesionalizma i stručnosti kad je riječ o upravljanju vinogradima, odabiru najbolje lokacije u smislu orijentacije i izloženosti te postizanju najboljih svojstava vinovih loza koje se tradicionalno uzgajaju na području proizvodnje, kao što su Sangiovese i Cabernet Sauvignon za crna i Grechetto Gentile, Trebbiano i Biancame za bijela vina. S vremenom su prilagodili raspon sorti od kojih se proizvodi vino te su se odlučili za upotrebu zanimljivijih vinovih loza koje su zastupljenije na zemljopisnom području kako bi ojačali povezanost s područjem, uklonili manje zanimljive sorte ili one kojih je malo ili ih ograničili na manji udio u sastavu vina.

Vinogradari su odlučili uvesti manje prinose grožđa od 11 do 12 tona po hektaru kako bi osigurali da proizvedena vina budu visoke kvalitete.

Jedan od primjera tradicionalnih vinogradarskih praksi ostavljanje je grožđa da se prosuši na vinovoj lozi, rešetkama ili u objektima s kontroliranim temperaturnim uvjetima. Točnije, vino „Rimini” Rebola Passito proizvodi se od grožđa sorte Grechetto Gentile koje ima jako malen omjer prinosa grožđa i količine proizvedenog vina, ne veći od 50 %.

Još je jedna praksa vinifikacija grožđa sorte Sangiovese za bijelo vino kako bi se moglo upotrijebiti u mješavini s drugim sortama bijelog grožđa, čak i do 60 %, za proizvodnju bijelih vina „Rimini”.

Vinogradari posjeduju i veliko stručno znanje o starenju crnih vina obuhvaćenih ZOI-jem, koja mogu nositi naziv „Riserva” ako su odležala barem 24 mjeseca, počevši od 1. prosinca godine berbe. To su dobro strukturirana, skladna vina koja su s vremenom postala izrazito poznata na tržištu. Svježa bijela vina punog okusa iznimno su cijenjena i popularna među turistima u lokalima i na plažama Riminija, gdje se konzumiraju kao aperitivi i uz lokalna jela.

Povijesni kontekst

Na području gdje se proizvodi ZOI „Rimini” postoji stara tradicija vinarstva i vinogradarstva. Prvi potvrđeni dokaz o tome da su se ondje uzgajale vinove loze seže sve do 7. ili 8. stoljeća prije Krista, tj. riječ je o peludi i sjemenju vinove loze pronađenima u villanovsko-etruščanskim grobnicama u Verucchiju. Zabilježeno je da je vinogradarstvo u Riminiju kontinuirano postojalo otad pa sve do sada:

— Etruščani su uveli dugu rezidbu i postupak sostegno vivo kojim se vinovu lozu uzgajalo tako da raste uz drveće,

— do trećeg stoljeća prije Krista, u doba Rimljana, vinogradarstvo i proizvodnja vina uvelike su se razvili i postali središnji stup gospodarstva,

— nekoliko slikovitih zapisa i izvješća latinskih povjesničara hvali velike prinose lokalnih vinograda, koji su bili dovoljni da se održi velik izvoz u Rim tijekom duljeg razdoblja,

— pronađene su i amfore za vino pečene u rimskim pećima u Riminiju, iz razdoblja od 3. stoljeća prije Krista do 3. stoljeća poslije Krista.

Postoje i mnogi zapisi o srednjovjekovnim statutima Riminija, kojima su se utvrđivala detaljna pravila o životu u gradu i okrugu, s više navoda o vinogradarstvu i proizvodnji vina (skladištenje, prijevoz, trgovina i konzumacija vina). Oni su naslijeđe prenesenog znanja, koje se može smatrati temeljem znanja i iskustva u području vinogradarstva i koje je imalo izrazito velik utjecaj na ljudske čimbenike i povezanost s područjem današnjeg ZOI-ja „Rimini”.

9. Osnovni dodatni uvjeti (pakiranje, označivanje, ostali zahtjevi)

Područje proizvodnje vina

Pravni okvir:

Zakonodavstvo EU-a

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Osim područja uzgoja grožđa navedenog u odjeljku o razgraničenom zemljopisnom području, vinifikacija grožđa namijenjenog za proizvodnju vina „Rimini” može se odvijati i bilo gdje u upravnoj jedinici pokrajine Rimini, u skladu s člankom 5. Delegirane uredbe Komisije (EU) 2019/33.

Pakiranje na razgraničenom zemljopisnom području

Pravni okvir:

Zakonodavstvo EU-a

Vrsta dodatnog uvjeta:

Punjenje u boce na razgraničenom zemljopisnom području

Opis uvjeta:

Vina obuhvaćena ZOI-jem „Rimini” moraju se puniti u boce na razgraničenom području upravnog područja pokrajine Rimini.

Izmjena se uvodi jer je potrebno očuvati kvalitetu vina „Rimini” sa zaštićenom oznakom izvornosti, jamčiti njihovo podrijetlo te osigurati djelotvornost i pravodobnost kontrola.

Prijevoz i punjenje u boce izvan područja proizvodnje mogu ugroziti kvalitetu vina „Rimini” jer bi ono moglo biti izloženo redoks reakcijama, naglim promjenama u temperaturi i mikrobiološkoj kontaminaciji. Ti bi događaji posebno mogli imati negativne učinke na fizikalno-kemijska (najmanja ukupna kiselost, najmanja količina suhog ekstrakta bez šećera itd.) i organoleptička (boja, aroma i okus) svojstva.

Navedeni se rizici povećavaju s udaljenošću. S druge strane, punjenjem u boce na području podrijetla lakše se može zajamčiti očuvanje svojstava i kvalitete proizvoda jer se pošiljke vina uopće ne prevoze ili se prevoze samo na kratkim udaljenostima.

Ti aspekti, kao i iskustvo te iscrpno tehničko i znanstveno znanje o posebnim odlikama vina koje su tijekom godina stekli proizvođači vina „Rimini” s oznakom izvornosti, omogućuju punjenje u boce na području podrijetla uz najbolje tehnološke mjere opreza kako bi se očuvala sva fizikalna, kemijska i organoleptička svojstva vina obuhvaćenih specifikacijom.

Punjenjem u boce na razgraničenom području proizvodnje ujedno se nastoji nadležnom tijelu što više olakšati provođenje provjera i tako zajamčiti maksimalnu djelotvornost, učinkovitost i troškovnu učinkovitost. Ispunjavanje tih zahtjeva ne može se u jednakoj mjeri osigurati izvan područja proizvodnje.

Kontrolno tijelo koje provodi godišnju provjeru usklađenosti s odredbama specifikacije može vrlo brzo zakazati inspekcijski posjet svim uključenim poduzećima na području proizvodnje u razdoblju kad se vino „Rimini” puni u boce u skladu s odgovarajućim planom inspekcija. Cilj je sustavno osiguravati da se boce mogu puniti samo pošiljkama vina „Rimini” za koje je prethodno potvrđeno da su prošle fizikalno-kemijska i organoleptička ispitivanja nadzornog tijela. Zbog toga se mogu postići bolji rezultati u smislu djelotvornosti provjera, uz ograničen trošak za proizvođače, kako bi se potrošačima nudila najveća moguća jamstva u vezi s autentičnosti vina.

Nadalje, u skladu s važećim nacionalnim zakonodavstvom i kako bi se zaštitila postojeća prava, poduzeća za punjenje u boce mogu zatražiti izuzeće za nastavak punjenja na svojim lokacijama koje se nalaze izvan razgraničenog područja, za što moraju dostaviti relevantan zahtjev Ministarstvu za poljoprivrednu, prehrambenu i šumarsku politiku zajedno s dokumentacijom kojom se dokazuje da se u njihovu poduzeću u boce punilo vino „Rimini” sa zaštićenom oznakom izvornosti barem dvije od pet godina prije stupanja na snagu izmjene kojom se uvodi zahtjev da se punjenje u boce mora odvijati na tom području (to ne mora biti neprekinuto dvogodišnje razdoblje).

Poveznica na specifikaciju proizvoda

http://www.politicheagricole.it/flex/cm/pages/ServeBLOB.php/L/IT/IDPagina/16522

(1) SL L 347, 20.12.2013., str. 671.